Noordwes heet nou glo Bokone Bophirima‘n Skermskoot van Noordwes se amptelike webblad. Die burgerregteorganisasie AfriForum het Saterdag in ’n verklaring gesê die ANC het die naam eensydig verander en die naamsverandering kom tot groot skok vir baie in die land. AfriForum het glo die nuwe naam op die provinsie se amptelike webblad opgemerk. Marcus Pawson, AfriForum se provinsiale koördineerder vir Noordwes, het gesê die slinkse verandering van die naam is onaanvaarbaar. “Plekname kan nie net oornag verander word soos wat die politieke wind waai nie,” het hy gesê. Volgens AfriForum het die ANC geen sin vir verantwoordbare bestuur in die provinsie nie en is hierdie stap geneem om te probeer opmaak vir menseregteskendings in die provinsie, omdat basiese dienslewering ontbreek. Die organisasie het gesê hy dring daarop aan om te weet ingevolge watter wetgewing die naam verander is, omdat die Suid-Afrikaanse geografiese nameraad nie jurisdiksie het oor provinsiale naamsveranderings nie. “In 2009 het die ANC – in ŉ dokument wat deur die party se nasionale uitvoerende komitee saamgestel is – hulle eie kaders in die provinsie beskryf as mense wat geen ag slaan op die Suid-Afrikaanse regstelsel nie. Gegewe die probleme in Noordwes het die ANC lankal weggedoen met demokrasie en grondwetlike beginsels,” het Pawson gesê. AfriForum het gesê hy sal nou sy veldtog teen die naamsverandering, “Keer dat Noordwes waai”, verskerp, en het die publiek aangemoedig om ŉ aanlyn-petisie te steun ter behoud van Noordwes se naam.